
Pető András és Dienes Valéria mozgásértelmezésének összehasonlító nevelésfilozófiai vizsgálata.

A 20. században egymás kortársaként tevékenykedő, életreform-mozgalmakhoz kötődő pedagógus-filozófus Pető András és Dienes Valéria esetleges ismeretségéről, egymás munkásságáról való tájékozottságukról nem áll rendelkezésünkre információ. Emberképük, az emberi mozgásról és a nevelésről való gondolkodásuk hasonlósága indokolja a vizsgálat szükségességét. A kutatás még feltáratlan területen mozog. A munka során olyan, korábban nem, vagy nehezen hozzáférhető dokumentumok feldolgozása zajlik, amelyek a közelmúltban váltak elérhetővé, kutathatóvá.
A kutatás célja Pető András és Dienes Valéria mozgásértelmezésének pedagógiai, illetve nevelésfilozófiai fókuszú összehasonlítása, a kapcsolódási pontok és a különbségek feltárása igazolható kulcsfogalmak mentén. A kutatás várhatóan alkalmas lesz Pető és Dienes mozgásértelmezései, s a nevelési szemléletük közti hasonlóságok és különbségek meghatározására a források vizsgálatán keresztül. Képet kaphatunk arról, hogyan kapcsolódik munkásságuk az életreform-mozgalmak és a reformpedagógiák áramlatához. A továbbiakban lehetőség nyílhat a konduktív pedagógiai és az orkesztika összehasonlító vizsgálatára, mind az elmélet, mind a máig élő gyakorlat szempontjából.
A kutatás módszerei: A kvalitatív vizsgálat során a forráselemzés, a teoretikus és összehasonlító elemzés módszerét alkalmazzuk.
A kutatás eredményei: A jellegzetes fogalompárok és motívumok: mozdulat-akaratlagos mozgás, eszméletcsere-kapcsolódás, akarat, hatalom, tehetetlenség, nevelés. A mozdulat és az akaratlagos mozgás egymás megfelelőjének tekinthető. Az eszméletcsere és a kapcsolódás fogalma hasonló folyamatot jelöl az egyén és a közösség viszonylatában. A hatalom és a tehetetlenség motívumok összefüggenek az akarattal és ezen keresztül a mozgással mindkét elméletben. A hatalom-tehetetlenség és az akarat témája hangsúlyosabb Pető gondolatmenetében, Dienes mozgásértelmezésében pedig az eszméletcsere kerül inkább előtérbe. A nevelési elképzeléseikben összeköti őket a teljes ember nevelésének célkitűzése, az aktív tanulás tanítása, a tapasztaltatás mozdulaton keresztül, a nevelői szeretet jelentősége. Életreform-motívumok mindkét szerzőnél megtalálhatóak, például: természetes állapot, természetes mozgás, egészség, közösség, teremtés, öngyógyítás (- fejlesztés), a társadalom megváltoztatása.



